Γκαλσβίνθα

Βιογραφία

Ο Μεροβιγγειανός βασιλιάς Χιλπέριχος Α' (561-584), κυβερνούσε στη Νευστρία, η οποία παρόλο που ήταν λιγότερο εκτεταμένη από την Αυστρασία, στην οποία βασίλευε ο αδελφός του βασιλιάς Σιγιβέρτος Α', ήταν πλουσιότερη, αφού περιλάμβανε τις πόλεις Παρίσι, Τουρ και Ρουέν.  Ο Χιλπέριχος ζήτησε σε γάμο τη Γκαλσβίνα, κόρη του βασιλιά των Βησιγότθων Αθάναγκιλντ, αφού ο αδελφός του, ο βασιλιάς Σιγιβέρτος, παντρεύτηκε τον προηγούμενο χρόνο την Βρουνχίλδη (αδελφή της Γκαλσβίνθας). Αυτή η ένωση θα του απέφερε αφενός ηγεμονική προίκα και αφετέρου τη συμμαχία του βασιλείου των Βησιγότθων με τη συνεπακόλουθη σχετική ησυχία στις περιοχές του στην Ακουιτανία. Η Γκαλσβίνθα, δεν ήταν αρχικά υπέρ του γάμου με έναν βόρειο Φράγκο βασιλιά, καθώς οι Βησιγότθοι θεωρούσαν τους Φράγκους βάρβαρους. Προς μεγάλη απογοήτευση της μητέρας της, η Γκαλσβίνθα τελικά αναγκάστηκε να αποχωριστεί την οικογένειά της κυρίως λόγω της επιμονής του πατέρα της. Διασχίζοντας τα Πυρηναία, το ταξίδι της την οδήγησε από το Τολέδο στη Ρουέν, όπου και έγινε ο γάμος.
Σύμφωνα με τον ιστορικό Γρηγόριο της Τουρ, ο Χιλπέριχος είχε σχέσεις με πολλές γυναίκες πριν το γάμο του με την Γκαλσβίνθα και της υποσχέθηκε ότι θα τις έδιωχνε εάν αποδεχόταν την πρότασή του. Αμέσως μετά τον αρραβώνα τους - μεταξύ 556 και 557 - ο Χιλπέριχος παραχώρησε στη Γκαλσβίνθα τις πόλεις-περιοχές Λιμόζ, Μπορντώ, Καόρ, Μπεάρν και τη Μπιγκόρ ως γαμήλιο δώρο. Κράτησε επίσης, αρχικά, την υπόσχεσή του και απομακρύνθηκε από τις άλλες σχέσεις του όταν παντρεύτηκε την Γκαλσβίνθα. 
Ο Χιλπέριχος υποτίθεται ότι την αγάπησε «τρυφερά», σύμφωνα με τον Γρηγόριο της Τουρ, αλλά αυτό πιθανότατα οφείλονταν στη σεβαστή προίκα της. Η ερωμένη του Φρεδεγόνδη, όμορφη υπηρέτρια που κυριαρχούσε στις αισθήσεις του, συνέχισε να επισκέπτεται το υπνοδωμάτιο του βασιλιά, παρά την διακηρυγμένη δέσμευσή του στη σύζυγό του, η οποία παραπονέθηκε πικρά για αυτή την προδοσία. Ακόμη ερωτευμένος με την Φρεδεγόνδη και επηρεασμένος από αυτήν,  ο Χιλπέριχος έβαλε έναν άνθρωπό του και σκότωσε την πλούσια σύζυγό του. Η Γκαλσβίνθα βρέθηκε στραγγαλισμένη και ο βασιλιάς παντρεύτηκε την Φρεδεγόνδη. 
«Καθώς [η Γκαλσβίνθα] παραπονέθηκε στο βασιλιά για τις συνεχείς προσβολές που υφίστατο και ότι κανείς δεν την υπολόγιζε στο παλάτι, τον παρακάλεσε να την αφήσει ελεύθερη να επιστρέψει στην πατρίδα της,  αφήνοντάς του τους θησαυρούς που είχε φέρει. Αλλά αυτός, γεμάτος υποκρισία, βρήκε γλυκά λόγια για να την ηρεμήσει. Τέλος διέταξε έναν άνθρωπό του να τη σκοτώσει και τη βρήκε νεκρή στο κρεβάτι» (Γρηγόριος της Τουρ, Χ Βιβλία Ιστορίας, IV, σελ.28)

Συνέπειες

Η δολοφονία της Γκαλσβίνθας προκάλεσε την εχθρότητα της αδελφής της Βρουνχίλδης και του συζύγου της Σιγιβέρτου Α΄ εναντίον του Χιλπέριχου Α'  και της Φρεδεγόνδης, φέρνοντας περίπου 40 χρόνια σύγκρουσεων μεταξύ των φραγκικών βασιλείων της Αυστρασίας και της Νευστρίας - έναν πραγματικό εμφύλιο πόλεμο, παρόλο που  μετά το θάνατο της Γκαλσβίνθας, τα εδάφη που προηγουμένως της είχαν παραχωρηθεί από τον Χιλπέριχο μεταβιβάσθηκαν στην αδερφή της Βρουνχίλδη.
Όταν ο Χιλπέριχος δολοφονήθηκε το 584 (από την Φρεδεγόνδη), το μίσος της Βρουνχίλδης δεν καταπραΰνθηκε και οι συγκρούσεις συνεχίστηκαν έως το θάνατο της Φρεδεγόνδης το 597. Πέρα από αυτό, το αποτέλεσμα αυτού του άσβεστου μίσους ήταν μια διαμάχη τριών γενεών που ουσιαστικά «κατέστρεψε τον οίκο των Μεροβιγγείων» και συνέβαλε στο θάνατο δέκα βασιλέων του. 
Ο ηγετικός ρόλος που απέδωσε ο Γρηγόριος της Τουρ  στη Βρουνχίλδη στον πόλεμο που εξαπέλυσε για να εκδικηθεί την αδελφή της, έχει τεθεί πρόσφατα υπό αμφισβήτηση. Είναι πιθανό η δολοφονία της Γκαλσβίνθας να ήταν μόνο το πρόσχημα στον δυναστικό πόλεμο και στον αγώνα για την εξουσία που απελευθέρωσαν αυτή τη βία που αναστάτωσε τη Γαλλία για σαράντα χρόνια.